Доминик Тим

**Доминик Тим** (роден на 3 септември 1993 г.) — австриски професионален тенисер.

Тој бил светски бр. 3 играч според Асоцијацијата на тениските професионалци (АТП) во март 2020 година, што е негов најдобар пласман во кариерата. Тој е вториот најдобро рангиран австриски тенисер во историјата, веднаш по поранешниот светски бр. 1, Томас Мустер. Во кариерата, Тим има освоено 17 АТП титули во поединечна конкуренција, вклучувајќи ја гренд слем титулата на Отвореното првенство на САД 2020 каде во финалето со пресврт го победил Александар Зверев. Со оваа победа, Тим станал првиот тенисер роден во 1990-те кој освоил гренд слем титула, како и првиот австриец со победа на Отвореното првенство на САД. Тој претходно трипати бил гренд слем финалист, губејќи од Рафаел Надал на Отвореното првенство на Франција 2018 и 2019, и од Новак Ѓоковиќ на Отвореното првенство на Австралија 2020. Тим исто така бил финалист на АТП завршниот Мастерс во 2019 и 2020 година, каде во финалните натпревари бил поразен од Стефанос Циципас и Данил Медведев.

Како јуниор, Тим бил бр. 2 играч во светот и бил финалист на јуниорскиот турнир од Отвореното првенство на Франција во 2011 година и го освоил престижниот јуниорски турнир Оринџ Бол. Како професионалец, во 2014 година, тој за прв пат влегол во најдобрите 100 играчи во светот. Тим ја освоил својата прва АТП титула во 2015 година, и тоа на Отвореното првенство на Ница во Франција. Следната година тој стигнал до своето прво гренд слем полуфинале на Отвореното првенство на Франција 2016 и за прв пат во кариерата се пласирал во најдобрите 10 играчи во светот. На Мастерсот во Индијан Велс во 2019 година, Тим ја освоил својата прва АТП Мастерс 1000 титула, победувајќи го Роџер Федерер во финалето.

Тим практикува агресивен стил на игра, постојано удирајќи силно со својот форхенд и еднорачен бекхенд. Неговите сервиси достигнуваат брзина до 233 км/ч. Иако игра главно од основната линија, со назначувањето на Николас Масу за негов тренер во 2019 година, тој додал разновидност во ударите и започнал многу повеќе да практикува игра на мрежа. Во 2020 година тој бил прогласен за австриски спортист на годината.

## Кариера
### Јуниор
Во јуниорските денови, најдобар резултат на Тим бил пласманот во финалето на јуниорскиот турнир од Отвореното првенство на Франција 2011 во кое загубил од Бјорн Фратанџело во три сета. Тим ја завршил јуниорската кариера освојувајќи ги трите последни турнири на кои настапил, од кои последниот бил престижниот Оринџ Бол. Тој се искачил на 2. место на јуниорската ранг листа во јануари 2011 година. 

;Поединечно

;Двојки

;Јуниорски Гренд слем финалиња

### 2013
Во 2013, Тим добил валјд карта за настап во главниот ждреб на АТП турнирот во Кицбиел, каде стигнал до четвртфиналето победувајќи го четвртиот носител, Јирген Мелцер во второто коло. Во четвртфиналето тој бил поразен од Алберт Монтањес во два сета. Тој добил валјд карта за АТП турнирот во Виена и повторно успеал да стигне до четвртфиналето, но овојпат бил поразен од Жо-Вилфрид Цонга во три израмнети сета.

Кон крајот на сезоната, тој освоил два челинџер турнири во Мароко, победувајќи ги редоследно Тејмураз Габашвили и Потито Стараче во финалните натпревари. Тој исто така играл пет финалиња на турнирите од ИТФ фјучерс серијата и успеал да ја освои титулата на две од нив.

### 2014: Прво АТП финале

Тим ја започнал сезоната како светски бр. 137 а ја завршил на 39. место, со што бил најмладиот играч во најдобрите 50 во светот. Во првиот дел од сезоната тој главно играл квалификации на АТП турнирите, и седум пати се квалификувал за во главен жреб. Тим ја започнал сезоната на Отвореното првенство на Катар каде успеал да се квалификува во главниот жреб, но таму бил поразен од Петер Гојовчук во првото коло. На Отвореното првенство на Австралија, Тим повторно стартувал од квалификациите и успеал да се квалификува во главниот жреб. Тој ја забележал првата гренд слем победа, победувајќи го Жоао Соуза во четири сетови. Во второто коло тој бил поразен од 19. носител, Кевин Андерсон. Во февруари, Тим се квалификувал за Отвореното првенство на Ротердам, и во второто коло загубил во три сета од Енди Мари. На мастерсот во Индијан Велс, тој се квалификувал во главниот жреб и во второто коло го победил 21. носител, Жил Симон, што било негова најголема победа дотогаш. Во третото коло тој бил поразен од Жилијен Бенето. Следно, на  мастерсот во Мајами, Тим повторно успешно ги поминал квалификациите и во првото коло забележал победа над Лукаш Росол, но бил поразен во второто коло од Томи Робредо. Тим добил валјд карта за учество на мастерсот во Монте Карло, но таму бил поразен уште во првото коло од Николас Мау. Следната недела, преку квалификации, тој влегол во главниот жреб на Отвореното првенство на Барселона, каде што забележал победи над Радек Штепанек и Марсел Гранољерс, но во третото коло загубил од Сантјаго Хиралдо На мастерсот во Мадрид, Тим преку квалификации влегол во главниот жреб и во второто коло го победил светскиот бр. 3, Станислас Вавринка, остварувајќи ја најголемата победа дотогаш.

По одличните игри во претходните месеци, Тим се нашол во главниот жреб на Отвореното првенство на Франција. Тој го започнал турнирот со победа во три сета над домашниот тенисер Пол-Анри Матје, но во второто коло бил поразен од светскиот бр. 1, и бранител на титулата, Рафаел Надал, во натпревар во кој успеал да освои само седум гемови. На тревна подлога, Тим доживеал порази во првото коло на турнирот Квинс Клуб во Лондон, од Давид Гофан, и на Вимблдон од квалификантот Лук Савил. По Вимблдон, Тим следно учествувал на Отвореното првенство на Германија во Хамбург каде што стигнал до третото коло во кое бил поразен од Леонардо Мајер.

На Отвореното првенство на Швајцарија, во Гштад, Тим за прв пат во својата кариера бил носител на АТП турнир во главен жреб, но сепак бил поразен во првото коло од Виктор Троицки. Следно, на Отвореното првенство на Австрија, во Кицбиел, Тим бил петти носител. Тој во полуфиналето забележал победа над Хуан Монако и успеал да се пласира во своето прво АТП финале во кариерата на 20 годишна возраст. Во финалето, тој бил поразен од Давид Гофан и покрај тоа што имал сет предност. Натпреварувајќи се прв пат на Отвореното првенство на САД, Тим стигнал до четвртото коло победувајќи ги 11. носител, Ернест Гулбис, и 19. носител, Фелисијано Лопес, пред да биде поразен од шестиот носител, Томаш Бердих. На крајот на 2014 година, по завршувањето на натпреварувачката сезона, Тим завршил четиринеделна задолжителна национална служба во австриската војска.

### 2015: Три АТП титули
Тим ја започнал сезоната со пораз во првото коло на Отвореното првенство на Оукленд од Јан-Ленард Штруф, а потоа бил поразен во првото коло и на Отвореото првенство на Австралија од Роберто Баутиста Ахут. На Отвореното првенство на Ротердам тој го победил Ернест Гулбис, но во второто коло загубил од Сергиј Стаховски. Следно, на Отвореното првенство на Марсеј, тој остварил победи над Жоао Соуза и Давид Гофан, но во четвртфиналето бил поразен од Роберто Баутиста Ахут. На мастерсот во Мајами, Тим забележал победи над Диего Швартцман, Фелисијано Лопес и Џек Сок во првите три кола, а потоа го победил Адријан Манарино во осминафиналето. Сепак, во четвртфиналето тој бил поразен од Енди Мари во три сета.

Сезоната на земјeна подлога Тим ја започнал на мастерсот во Монте Карло каде загубил уште во првото коло од Лука Пуј. На мастерсот во Рим, тој забележал победи над Симоне Болели и Жил Симон, но во третото коло бил поразен од Станислас Вавринка. Една недела подоцна, Тим ја освоил првата АТП титула во кариерата на Отвореното првенство на Ница, победувајќи ги Ник Кирјос, Ернест Гулбис и Џон Изнер на патот до финалето, во кое во изедначен натпревар го победил Леонардо Мајер. На Отвореното првенство на Франција, Тим забележал победа над Аљаж Бедене во првото коло, но во второто коло бил поразен од 21. носител, Пабло Куевас во четири сета.

На Вимблдон, Тим за прв пат бил носител во главен жреб на гренд слем турнир. Тој го победил Дуди Села во првото коло, но во второто коло бил поразен во пет сета од Фернандо Вердаско, и покрај предноста од 2–1 во сетови. По Вимблдон, Тим следно учествувал на  Отвореното првенство на Хрватска, во Умаг, каде бил назначен за четврти носител. По победите над Душан Лајовиќ и сонародникот Андреас Хаидер-Маурер, Тим се пласирал во полуфиналето, во кое го победил Гаел Монфис и обезбедил учество во своето трето АТП финале. Во финалето, тој го победил Жоао Соуза во два сета и ја освоил втората титула во кариерата. Една недела подоцна, Тим ја освоил третата АТП титула во кариерата, на Отвореното првенство на Швајцарија, во Гштад, победувајќи го Давид Гофан во финалето. Следно, Тим учествувал на  Отвореното првенство на Австрија, каде за прв пат бил прв носител на еден АТП турнир. Тој стигнал до полуфиналето, но бил поразен од Филип Колшрајбер кој ја прекинал неговата низа од 10 едноподруго победи. По завршувањето на турнирот, Тим за прв пат во кариерата се пласирал во најдобрите 20 играчи во светот, и тоа на 18. место.

Американската турнеја на тврда подлога Тим ја започнал со два воведни порази на мастерс турнирите во Монтреал и Синсинати од Ернест Гулбис и Мартин Клижан редоследно. На Отвореното првенство на САД, тој стигнал до третото коло во кое бил поразен од 15. носител, Кевин Андерсон. Следно, на Отвореното првенство на Санкт Петербург, тој стигнал до полуфиналето во кое бил поразен од Жоао Соуза. До крајот на сезоната, Тим не успеал да сврзе две победи на ниту еден од турнирите на кои играл и сезоната ја завршил со поразот во второто коло од Кевин Андерсон на мастерсот во Париз. Тим ја завршил 2015 година како светски бр. 20, со биланс од 36 победи и 28 порази во сезоната.

### 2016: Гренд слем полуфинале
Тим освоил четири титули во 2016 година, вклучително и првата АТП 500 титула во Акапулко, и стигнал до полуфиналето на Отвореното првенство на Франција. Тој ја започнал сезоната на турнирот во Бризбејн каде што забележал победа над светскиот бр. 13, Марин Чилиќ во четвртфиналето, но во полуфиналето бил поразен од Роџер Федерер. Тим стигнал до третото коло на Отвореното првенство на Австралија, но бил поразен од 16. носител, Давид Гофан. Следно, тој учествувал на Отвореното првенство на Аргентина, каде бил петти носител. Во полуфиналето тој изненадувачки го победил светскиот бр. 5 и бранител на титулата, Рафаел Надал. Тим успеал да ја освои четвртата АТП титула во кариерата, победувајќи го Николас Алмагро во финалето.

Следен турнир за Тим бил Отвореното првенство на Рио де Жанеиро. Тој во четвртфиналето го победил Давид Ферер, остварувајќи втора победа над топ 10 играч за две недели. Во полуфиналето тој бил поразен од Гвидо Пеља. Во февруари, Тим ја освоил титулата на Отвореното првенство на Мексико во Акапулко. Тоа било негова прва титула на тврда подлога. Тој остварил победи над Григор Димитров и Сем Квери, а во финалето бил подобар од Бернард Томиќ. Со оваа победа, Тим се искачил на 14. место на АТП листата. Следно, на мастерсот во Индијан Велс, Тим стигнал до четвртото коло во кое бил поразен од Жо-Вилфред Цонга. Потоа, на мастерсот во Мајами, тој повторно стигнал до четвртото коло, но овој пат бил поразен од светскиот бр. 1, Новак Ѓоковиќ. На почетокот на сезоната на земјена подлога, на мастерсот во Монте Карло, Тим бил поразен од Рафаел Надал. Две недели подоцна, Тим стигнал до финалето на турнирот во Минхен во кое бил поразен од Филип Колшрајбер во тај-брејк во третиот сет. Следно, на мастерсот во Мадрид, тој бил поразен во првото коло од Хуан Мартин Дел Потро, а една недела подоцна стигнал до четвртфиналето на мастерсот во Рим каде што бил поразен од Кеј Нишикори. На Отвореното првенство на Ница, Тим успешно ја одбранил титулата, победувајќи го Александар Зверев во финалето. На Отвореното првенство на Франција, Тим за прв пат стигнал до полуфинале на гренд слем турнир, победувајќи го во четвртфиналето Давид Гофан. Тој загубил од светскиот бр. 1, Новак Ѓоковиќ во полуфиналето. Со пласманот во полуфиналето тој за прв пат се пласирал во најдобрите 10 на АТП листата, како светски бр. 7.

Сезоната на тревна подлога, Тим ја започнал на Отвореното првенство на Штутгарт како трет носител. Во полуфиналето тој го победил првиот носител, Роџер Федерер. Во финалето, Тим ја освоил првата титула во кариерата на трева, победувајќи го Филип Колшрајбер. Следната недела тој учествувал на турнирот во Хале, Германија, каде што бил поразен од Флоријан Мајер во полуфиналето. На Вимблдон, тој повторно бил извлечен против Мајер, во првото коло, но овој пат победил. Во второто коло, Тим бил поразен од Јиржи Весели во три тај-брејк сета.

На Отвореното првенство на САД, Тим остварил тешка победа во првото коло над Џон Милман во пет сета, а потоа забележал победи над Рикардас Беранкис и Пабло Карењо Буста и се пласирал во четвртото коло, каде што бил принуден да се предаде во вториот сет против Хуан Мартин дел Потро поради повреда на десното колено. Следно, Тим стигнал до финалето на турнирот во Мец, но загубил од Лука Пуј. Тим за прв пат успеал да се квалификува за АТП завршниот Мастерс во годината, каде што бил елиминиран во групната фаза откако загубил од Новак Ѓоковиќ и Милош Раониќ, а забележал победа над Гаел Монфис. Тој ја завршил годината како светски бр. 8, за прв пат во најдобрите 10.

### 2017: Мастерс 1000 финале и светски бр. 4
Тим ги подобрил своите резултати на гренд слем турнирите, стигнувајќи до четвртото коло на сите четири, и втор пат последователно до полуфиналето на Отвореното првенство на Франција. Тој ја започнал сезоната во Бризбејн, каде бил поразен во чевртфиналето од Григор Димитров. Тим следно играл на турнирот во Сиднеј каде бил прв носител, но повторно бил поразен во четвртфинале, овој пат од Ден Еванс. На Отвореното првенство на Австралија, Тим за прв пат стигнал до четвртото коло, но втора година по ред бил поразен од Давид Гофан. На првиот турнир од серијата АТП 500 во сезоната, Отвореното првенство на Ротердам, Тим забележал победи над Александар Зверев и Жил Симон, но во четвртиналето загубил од Пјер-Иг Ербер. Следната недела, како втор носител на Отвореното првенство на Рио де Жанеиро, тој ја освоил осмата титула во кариерата, и шеста на земјена подлога, победувајќи го Пабло Карењо Буста во финалето. На почетокот на март, на третиот последователен АТП 500 турнир, Отвореното првенство на Мексико во Акапулко, Тим бил поставен за четврти носител и бил бранител на титулата од минатата година. Тој забележал победи над Жил Симон и Адријан Манарино но загубил во четвртфиналето од Сем Квери, кој на крајот победил на турнирот.

На мастерсот во Индијан Велс, како осми носител, Тим забележал победи во два сета над Жереми Шарди, Миша Зверев и Гаел Монфис во првите три кола, но во четвртфиналето бил поразен во тај-брејк во одлучувачкиот сет од Станислас Вавринка По поразите во прво коло во Мајами од Борна Чориќ, и во второ коло во Монте Карло од Давид Гофан, тој стигнал до своето 12. АТП финале во кариерата, на Отвореното првенство на Барселона, во кое бил поразен од Рафаел Надал. Во полуфиналето тој забележал победа над светскиот бр. 1, Енди Мари. На мастерсот во Мадрид, Тим стигнал до своето прво АТП Мастерс 1000 финале, во кое бил поразен од Рафаел Надал. Тим и Надал по трет последователен пат се соочиле на мастерсот во Рим, во четвртфиналето, но овој пат Тим бил подобар во два сета. Во полуфиналето Тим бил поразен од Новак Ѓоковиќ. На Отвореното првенство на Франција, Тим не загубил сет до полуфиналето, забележувајќи победа над бранителот на титулата, Новак Ѓоковиќ, во четвртфиналето. Сепак, во полуфиналето тој бил поразен од Рафаел Надал, кој на крајот успеал да ја освои својата десетта титула во Париз.

На Вимблдон, Тим за прв пат во својата кариера стигнал до четвртото коло, во кое бил поразен во пет сета од Томаш Бердих. Тим следно учествувал на Отвореното првенство на Вашингтон, каде загубил од Кевин Андерсон во третото коло. На мастерсот во Монтреал, тој во второто коло бил поразен од Диего Швартцман. Следно, тој стигнал до четвртфиналето на мастерсот во Синсинати, каде бил поразен од Давид Ферер. На Отвореното првенство на САД, Тим стигнал до четвртото коло, во кое загубил од Хуан Мартин дел Потро во пет сета, откако двапати во четвртиот сет бил на поен до победа. И покрај тоа што формата на Тим била во надолна линија по Отвореното првенство на САД, тој втора година по ред успеал да се квалификува за АТП мастерс финалето во Лондон. На турнирот во Виена, Тим забележал победа над Андреј Рубљов во првото коло, но потоа бил поразен од Ришар Гаске. Последен турнир за Тим пред завршниот мастерс бил мастерсот во Париз, каде што тој загубил во второто коло од Фернандо Вердаско  Тим за прв пат во својата кариера се пробил во најдобрите пет на АТП листата, и тоа како светски бр. 4. Во групната фаза на мастерс финалето, Тим го победил Пабло Карењо Буста, но загубил од Давид Гофан и Григор Димитров. Тој не се пласирал во полуфиналето, завршувајќи го својот настап во групната фаза.

### 2018: Финале на Отвореното првенство на Франција
Во 2018 година Тим за прв пат стигнал до финалето на Отвореното првенство на Франција и до своето прво четвртфинале на Отвореното првенство на САД, како и до второто АТП Мастерс 1000 финале во Мадрид. На крајот на декември 2017 година, тренерот Гало Бланко се приклучил на неговиот тим и тие работеле заедно до крајот на сезоната. Тим ја започнал сезоната на Отвореното првенство на Катар како прв носител. Тој во четвртфиналето го победил Стефанос Циципас, но бил приморан да предаде на Гаел Монфис во полуфиналето поради болест. На Отвореното првенство на Австралија, Тим го повторил успехот од претходната година стигнувајќи до четвртото коло во кое бил поразен од Тенис Сандгрен. Во февруари, Тим ја освоил деветата титула во кариерата на Отвореното првенство на Аргентина во Буенос Аирес, победувајќи го Аљаж Бедене во финалето. Ова било негова прва титула по речиси една година. На мастерсот во Индијан Велс, тој во второто коло бил подобар од Стефанос Циципас, но во третото коло против Пабло Куевас добил повреда на глуждот и бил приморан да предаде во третиот сет.

Тим се вратил на терените во април на мастерсот во Монте Карло, победувајќи го Новак Ѓоковиќ во третото коло, но потоа во четвртфиналето бил поразен од Рафаел Надал. На турнирот во Барселона, тој повторно стигнал до четвртфиналето, во кое бил поразен од Стефанос Циципас. Следно, на мастерсот во Мадрид, тој се соочил со Рафаел Надал во четвртфиналето. Овој пат, тој стигнал до победата, завршувајќи ја низата на Надал од 21 победа на земјена подлога. Тој исто така бил последниот тенисер кој го победил Надал на земја, на мастерсот во Рим претходната година. Тим во полуфиналето забележал победа над Кевин Андерсон, но потоа во финалето загубил од Александар Зверев. Тим бил шести носител на мастерсот во Рим, но загубил уште во воведниот натпревар од Фабио Фоњини. Следно, на турнирот во Лион, тој ја освоил десеттата АТП титулата во кариерата, осма на земјена подлога, победувајќи го со пресврт Жил Симон во финалето. Тим трет пат последователно стигнал до полуфиналето на Отвореното првенство на Франција, во кое го победил изненадувањето на турнирот, Марко Чекинато за да се пласира во своето прво гренд слем финале во кариерата. Во финалето тој во три сета загубил од Рафаел Надал.

На Вимблдон, Тим бил поставен за седми носител но загубил уште во првото коло од Маркос Багдатис. Тој бил поразен од Стефанос Циципас по втор пат во сезоната на Отвореното првенство на Канада, и бил принуден да се откаже од мастерсот во Синсинати поради болест. На Отвореното првенство на САД, Тим забележал победи над домашните тенисери Стив Џонсон и Тејлор Фриц, а во четвртото коло го победил финалистот од 2017 година, Кевин Андерсон, во три сета. Во четвртфиналето Тим се соочил со Рафаел Надал, за прв пат на подлога различна од земјената. И покрај тоа што Тим одлично го започнал натпреварот и успеал да го освои првиот сет со само седум загубени поени, на крајот тој загубил во пет сета во натпревар кој траел вкупно 4 часа и 49 минути. Подоцна во месецот, Тим ја освоил титулата на Отвореното првенство во Санкт Петербург, победувајќи го Мартин Клижан во финалето. Тим бил прв носител на  Отвореното првенство на Виена, на кое стигнал до четвртфиналето во кое загубил од Кеј Нишикори. Потоа, на мастерсот во Париз, како шести носител, Тим забележал победи над Жил Симон, Борна Чориќ и Џек Сок редоследно, но во полуфиналето бил поразен од Карен Хачанов. На  АТП Мастерс финалето 
во Лондон, Тим бил елиминиран во групната фаза откако успеал да забележи само една победа, над Кеј Нишикори, а бил поразен од Кевин Андерсон и Роџер Федерер. Тој ја завршил 2018 година како светски бр. 8.

### 2019: Мастерс 1000 титула, второ гренд слем финале

Тим освоил пет титули во 2019 година и заедно со Новак Ѓоковиќ бил израмнет по бројот на освоени титули. Тој ја започнал сезоната на Отвореното првенство на Катар, каде загубил уште во првото коло од Пјер-Иг Ербер. На Отвореното првенство на Австралија, тој остварил победа во пет сета над Беноа Пер, но во второто коло го предал натпреварот против Алексеј Попирин. Тој не успеал да ја одбрани титулата во Буенос Аирес, каде што во полуфиналето бил поразен од Диего Швартцман, и бил елиминиран уште во првото коло на Отвореното првенство на Рио де Жанеиро од Ласло Ѓере. На мастерсот во Индијан Велс, тој забележал победи над Жил Симон, Иво Карловиќ и Милош Раониќ за пласман во финалето во кое го победил Роџер Федерер, со што успеал да ја освои првата АТП Мастерс 1000 титула во кариерата. Како резултат на тоа, тој повторно станал светски бр. 4. Еден месец пред почетокот на турнирот во Индијан Велс, тој го назначил поранешниот светски бр. 9, Николас Масу за негов нов тренер.

Сезоната не земјена подлога Тим ја започнал на мастерсот во Монте Карло каде загубил од финалистот Душан Лајовиќ во третото коло. Една недела подоцна, на Отвореното првенство на Барселона, Тим ја освоил третата АТП 500 титула во кариерата. На патот до финалето, Тим не загубил ниту еден сет, вклучително и во победата во полуфиналето над единаесеткратниот победник на турнирот Рафаел Надал, што било негова четврта победа над шпанецот на земја. Во финалето тој бил подобар од Данил Медведев. Следно, на мастерсот во Мадрид, Тим ги победил Фабио Фоњини и Роџер Федерер за пласман во полуфинале во кое бил поразен во два тај-брејк сета од Новак Ѓоковиќ. Непосредно пред почетокот на Отвореното првенство на Франција, Тим се разделил со долгогодишниот тренер и менаџер Гинтер Бресник, со кој соработувал 15 години. Тим бил назначен за четврти носител на Отвореното првенство на Франција и стигнал до своето четврто последователно полуфинале на турнирот каде што се соочил со светскиот бр. 1, Новак Ѓоковиќ. Во натпревар кој траел преку четири часа и се играл во два дена, Тим го победил Ѓоковиќ во пет сета, пласирајќи се во своето второ гренд слем финале. Во финалето, тој повторно се сретнал со Рафаел Надал. Тим повторно бил поразен од Надал, овој пат во четири сета.

На Вимблдон, Тим втора последователна година загубил уште во првото коло, овој пат од Сем Квери. На почетокот на август, Тим ја освоил 14. титула во кариерата, на домашен терен, во Кицбиел, победувајќи го Алберт Рамос Вињолас во финалето. На Отвореното првенство на САД тој бил поразен од Томас Фабијано во првото коло, што било негов втор едноподруг пораз во прво коло на гренд слем. На Отвореното првенство на Кина, Тим го победил Енди Мари за пласман во полуфинале на турнирот, во кое бил подобар од Карен Хачанов. Со оваа победа тој се квалификувал за АТП Мастерс финалето. Во финалето тој го победил Стефанос Циципас освојувајќи ја првата титула во Азија и четврта во 2019 година. На мастерсот во Шангај, Тим стигнал до четвртфиналето во кое бил поразен од Матео Беретини. За прв пат во десет обиди, Тим успеал да го премине четвртфиналето на домашниот турнир во Виена. Тој му се реванширал на Беретини за поразот две недели претходно, со што се пласирал во финалето, во кое бил подобар од Диего Швартцман. Ова било негова 16. титула во кариерата.

На АТП Мастерс финалето, Тим ги победил Роџер Федерер и Новак Ѓоковиќ во групната фаза и бил првиот играч кој се квалификувал во полуфиналето. Тој ја забележал првата победа над Ѓоковиќ на тврда подлога. Тим потоа го победил Александар Зверев во два сета за пласман во финалето во кое бил поразен од Стефанос Циципас во тај-брејк во третиот сет.

### 2020: Титула на Отвореното првенство на САД

Во скратената сезона поради пандемијата од КОВИД-19, Тим ги постигнал своите најдобри резултати на гренд слем турнирите. Тој ја започнал сезоната со учество на воведниот АТП Куп, каде Австрија била поразена во групната фаза. Тој одиграл три натпревари, забележувајќи  победа над Диего Швартцман и порази од Борна Чориќ и Хуберт Хуркач. Назначен како петти носител на Отвореното првенство на Австралија, Тим за прв пат стигнал до четвртфиналето во кое се соочил со светскиот бр. 1 и освојувач на титулата од 2009 година, Рафаел Надал во нивниот втор натпревар на тврда подлога. Тој го победил Надал во четири сета за пласман во полуфинале. Таму, тој го победил Александар Зверев и се пласирал во своето прво гренд слем финале на тврда подлога. Во финалето, Тим бил поразен во пет сета од Новак Ѓоковиќ.

На 2 март Тим се искачил на 3. место на АТП листата, што било негов нов најдобар ранкинг во кариерата. Тим пристигнал на мастерсот во Индијан Велс како бранител на титулата од претходната сезона, но поради пандемијата од КОВИД-19, турнирот бил откажан. Кусо потоа АТП турнејата била стопирана до јули. Додека АТП турнејата била стопирана, Тим одиграл неколку егзибициски турнири во Белград, Берлин и Кицбиел. По продолжувањето на турнејата, на Синсинати мастерсот одржан во Њујорк, Тим загубил на воведниот натпревар против Филип Крајиновиќ.

Тим бил назначен за втор носител на Отвореното првенство на САД. Во третото коло тој го победил освојувајчот на титулата од 2014 година, Марин Чилиќ. Потоа тој забележал победи во три сета над Феликс Оже-Алијасим и Алекс де Минаур редоследно за пласман во полуфиналето, во кое во три сета го победил третиот носител, Данил Медведев. Во финалето тој го победил Александар Зверев за прва гренд слем титула во кариерата. Тој станал петтиот играч кој се вратил од негатива од два сета во отворената ера. Тим станал првиот играч роден во 1990-те кој освоил гренд слем титула. Тој исто така бил првиот нов гренд слем шампион во поединечна конкуренција по Марин Чилиќ на Отвореното првенство на САД во 2014 година.

Тим бил назначен за трет носител на Отвореното првенство на Франција одржано во септември. Тој стигнал до четвртфиналето во кое загубил од Диего Швартцман во пет сета во натпревар кој траел 5 часа и 8 минути. Тим бил бранител на титулата на Отвореното првенство на Виена но бил поразен во четвртфиналето од Андреј Рубљов. На последниот турнир во годината, АТП Мастерс финалето, Тим бил извлечен во група со Стефанос Циципас, Рафаел Надал и Андреј Рубљов. Тој го победил Циципас реванширајќи му се за поразот во финалето од претходната година. Тој потоа го победил Надал во два тај-брејк сета за пласман во полуфиналето. Тој го победил Новак Ѓоковиќ во полуфиналето за пласман втора последователна година во финалето, во кое бил поразен во три сета од Данил Медведев. На крајот на сезоната тој бил прогласен за австриски спортист на годината.

### 2021: Проблеми со формата и повреда на зглобот
Тим ја започнал сезоната на АТП Купот, каде што Австрија била поразена во групната фаза. Тим го загубил првиот натпревар против Матео Беретини, и бил принуден да го предаде вториот натпревар против Беноа Пер поради повреда. На Отвореното првенство на Австралија, Тим стигнал до четвртото коло победувајќи го Ник Кирјос во натпревар во кој ги загубил воведните два сета. Во четвртото коло тој бил поразен во три сета од Григор Димитров. Следен турнир за Тим бил Отвореното првенство на Катар, каде забележал победа над Аслан Карацев но потоа во четвртфиналето бил поразен од Роберто Баутиста-Ахут. Тој потоа загубил во првото коло во Дубаи од Лојд Харис. По овие порази Тим направил пауза за да „наполни батерии“ и да се опорави од повредата на коленото. Прв турнир за Тим по враќањето бил мастерсот во Мадрид, каде стигнал до полуфиналето победувајќи ги Маркос Гирон, Алекс де Минаур и Џон Изнер пред да загуби од Александар Зверев во два сета. На мастерсот во Рим, тој остварил победа над Мартон Фучович, но потоа бил поразен од Лоренцо Сонего во третото коло. На Отвореното првенство на Франција, Тим бил поразен уште во првото коло од Пабло Андухар во пет сета, и покрај предноста од два сета.

На 17 јуни, поради проблемите со формата, Тим објавил дека нема да учествува на Летните олимписки игри 2020 во Токио. На крајот на јуни, на турнирот во Мајорка, Тим се здобил со повреда на зглобот на десната рака во воведниот натпревар против Адријан Манарино, со што бил принуден да го предаде натпреварот, но и учеството на Вимблдон една недела подоцна. На 18 август, Тим објавил дека ќе го пропушти преостанатиот дел од сезоната поради повредата на зглобот.

## Личен живот
Тим започнал врска со тенисерката Кристина Младеновиќ во 2017 година. Тие јавно ја потврдиле нивната врска во мај 2018 година и се разделиле во ноември 2019 година.

Тим е голем љубител на фудбалот и навива за Челзи. Тој основал свој фудбалски клуб ФК Мацендорф во 2016 година, кој се состои од пријатели и тенисери кои се собираат заедно неколку пати во годината за да играат за добротворни цели. Тим ја поддржува природата, донирајќи и подигајќи свест за организациите 4ocean и WWF. За загадувањето на океаните тој изјавил, „Тоа е еден од најголемите проблеми со кои се соочуваме денес. Ја сакам природата и се обидувам да го поддржам ова прашање секогаш кога можам.“ Во 2019 година тој бил дел од кампањата на неговиот спонзор Адидас кој создал облека од рециклирана пластика собрана од плажи и брегови со цел да се подигне свест за загадувањето на океаните. Во април 2021 година Тим се појавил во кампања за заштита на пчелите, чија цел била подигање на свест за создавање на живеалишта за пчели во предели на Германија и Австрија.

## АТП финалиња во кариерата
### Поединечно: 28 (17–11)

### Во двојки: 3 (0–3)

## Наводи

## Надворешни врски
* 
* 
* 

Категорија:Родени во 1993 година
Категорија:Австриски тенисери
Категорија:Живи луѓе